Ako informoval týždenník Variety, snímka za mesiac od uvedenia do kín zarobila vo svete viac ako jednu miliardu dolárov, čo z nej zatiaľ robí najlepšie zarábajúci film roka. Trhák s Tomom Cruiseom v hlavnej úlohe tak prekonal i fantazijnú snímku Doctor Strange v mnohovesmíre šialenstva, ktorá si zatiaľ pripísala 947 miliónov dolárov.
Najväčšie zisky nový Top Gun dosiahol v amerických kinách, kde zarobil takmer 522 miliónov dolárov, vo Veľkej Británii (70 miliónov) a v Japonsku (41 miliónov). Na čele rebríčka sa drží napriek tomu, že má pomerne silnú konkurenciu.
O divákov musel bojovať napríklad s animovaným filmom Rakeťák a dobrodružným sci-fi Jurský park: Nadvláda. Počas uplynulého víkendu ho zatienila aj životopisná novinka Elvis, ktorá americkým kinám vyniesla 31,1 milióna dolárov, kým Maverick už "len" 29,6 milióna.
Podľa odborníkov však ide iba o dočasný pokles. Odhadujú, že Top Gun naberie druhý dych a v piatom týždni od uvedenia by sa jeho tržby mali opäť vyšplhať na vrchol rebríčka, takže porazí aj snímku o Elvisovi Presleym. Štatistiky z predaja vstupeniek totiž ukazujú, že zisky z tohto filmu po mesiaci klesli len o 32 percent, zatiaľ čo pri iných tituloch býva prepad až 50 percent, a to každý týždeň.
Maverick akoby kráčal v šľapajach svojho slávneho predchodcu. Aj pôvodný Top Gun sa totiž tešil vysokej návštevnosti a stal sa najlepšie zarábajúcim filmom roka 1986.
Zaujímavé je aj to, že jeho pokračovanie je tiež najväčším kasovým trhákom Tom Cruisea – jeho prvým filmom, ktorý si celosvetovo zarobil vyše miliardy dolárov. Dovtedy sa za komerčne najúspešnejší titul jeho kariéry považoval akčný film Mission: Impossible – Fallout z roku 2018 so ziskom 792 miliónov dolárov.Čítajte viac Maverick v Top Gune je stále najlepší!
Navzdory doterajšiemu úspechu však snímka Top Gun: Maverick ďaleko zaostáva za najziskovejším filmom od uvoľnenia protipandemických opatrení, ktorým je Spider-Man: Bez domova (2021). Ten mal vo svete premiéru v polovici decembra minulého roka (na Slovensku až o mesiac neskôr) a hneď v prvý deň vyniesol kinám 50 miliónov dolárov. Hranicu miliardy dolárov prekročil už po 12 dňoch od premiéry a jeho celkové tržby sa už vyšplhali na 1,9 miliardy dolárov.